晓出净慈寺送林子方

杨万里
宋
毕竟西湖六月中,风光不与四时同。接天莲叶无穷碧,映日荷花别样红。

山中

王维
唐
荆溪白石出,天寒红叶稀。山路元无雨,空翠湿人衣。

醉蓬莱·寿史帅

黄机
宋
政槐云浓翠,榴火殷红,暑风凉细。紫府神仙,向人间游戏。瑞节珠幢,琼缨宝佩,炯冰壶标致。经济规模,登庸衣钵,家传如此。
礼乐醇儒,诗书元帅,尽洗凡踪,平吞余子。敬简堂深,且从容一醉。庆祉绵绵,功名衮衮,比衡山湘水。更把阳和,从头付与,满门桃李。

见诸公唱和暮春诗轴次韵作九首其一

晁说之
宋
叹惜芳菲尽,香腮越女红。
帘垂啼鸟散,镱掩舞鸾空。
梅豆娇含雨,莼丝懒倚风。
高歌君辈在,老子柰途穷。

复用前韵呈刑部杜丈君章

晁补之
宋
杜侯洒墨春云暮,纷纷满纸栖鸦聚。
文章不犯世故锋,牛鬼荒虚瓦棺古。
平生傀磊宁独此,跻俗唐虞要遭主。
先君诸父尽金兰,申以婚姻况覶缕。
劳心吏卷官有程,得意朋尊美无度。
尚忆花妍春仲时,休沐黄昏来叩户。
苦怜蟾桂将十分,欲赠海棠无一句。
巷南巷北相遇稀,而此从公慰怀慕。
安石榴红傥可期,公不来过我当去。

风入松·冬至

李从周
宋
霜风连夜做冬晴。晓日千门。香葭暖透黄钟管,正玉台、彩笔书云。竹外南枝意早,数花开对清樽。
香闺女伴笑轻盈。倦绣停针。花砖一线添红景,看从今、迄逦新春。寒食相逢何处,百单五个黄昏。

临春曲

朱曰藩
明
阁上张星旧在天,阁中璧月夜仍圆。
云欹宿鬒初临镜,风砑乾红未襞笺。
两臂舞钗金阿那,一声歌树玉婵娟。
君王万岁欢无极,肯信江花易夕烟。

卧疾秋郊杂咏

王跂
明
自卧幽林白雁来,两看圆月破苍苔。
美人晓隔葭枝露,村酿宵寒柳癭杯。
山叶摇摇待黄落,溪花冉冉退红开。
愁心正似归栖鸟,每到斜阳有一回。

春日田园杂兴

仙村人
宋
芳草东郊外,疏篱野老家。
平畴一尺水,小圃百般花。
青箬闲耕雨,红裙半采茶。
村村寒食近,插柳遍檐牙。

和武相公早春闻莺

韩愈
唐
早晚飞来入锦城,谁人教解百般鸣。
春风红树惊眠处,似妒歌童作艳声。